SKRIFTLIG FORESPØRGSEL E-2259/02

af María Sornosa Martínez (PSE) til Kommissionen

(24. juli 2002)

Om: Etablering af en farm for aber til forsøg i Camarles, Tarragona

I Camarles kommune, Tarragona, har virksomheden Centre de Recherches Primatologiques genoptaget anlægsarbejdet i forbindelse med etablering af en farm for opdræt af afrikanske aber med henblik på afsætning til europæiske og amerikanske forskningscentre. I begyndelsen havde såvel de regionale som de lokale myndigheder afslået at give tilladelse til projektet, men de har alligevel for nyligt besluttet at tillade det.

En række ngo'er og dyreværnsforeninger har protesteret mod opførelsen af farmen, som ifølge planerne skal etableres på en ejendom på 100 000 m2 i udkanten af Camarles. Foreningerne fremfører bl.a., at opdræt af aber på farmen strider imod de forskellige bestemmelser om dyrebeskyttelse, at de abearter, der skal opdrættes, kan udgøre en risiko for befolkningen som bærere af vira, herunder ebola (mange luftfartselskaber tillader f.eks. ikke længere transport af denne type aber), og at farmen kan skabe risiko for, at opdrættede aber blandes med aber af tvivlsom oprindelse, eftersom direkte eksport fra Afrika er kompliceret, samt at aberne på denne måde vil få europæisk oprindelsesattest.

EU's traktater ønsker at sikre øget dyrebeskyttelse og respekt for dyrs velfærd som følende væsener(1), og den planlagte etablering falder, som erkendt af regionalregeringen, ind under anvendelsesområdet for direktiv 86/609/EØF(2), da det drejer sig om opdræt og afsætning af dyr med henblik på anvendelse til forsøg.

Er Kommissionen blevet underrettet af de spanske myndigheder om abefarmprojektet i Camarles som fastsat i artikel 22 i direktiv 86/609/EØF for alle forsøg med dyr inden for EU?

Kan Kommissionen garantere, at projektet er tilladt på grundlag af bestemmelserne i direktivets artikel 13?

Mener Kommissionen ikke, at den bør indlede en undersøgelse for at sikre, at det projekt, der er søgt tilladelse til, indeholder oplysninger om de relevante foranstaltninger med henblik på opfyldelse af bestemmelserne i direktivets artikel 5 og 7 om dyrenes pasning og de forhold, de anbringes under?

Er Kommissionen parat til at rette henvendelse til de spanske myndigheder om en eventuel standsning af anlægsarbejdet på farmen, hvis det viser sig ikke at opfylde bestemmelserne i direktiv 86/609/EØF?

(1) Jf. protokollen om dyrebeskyttelse og velfærd knyttet som bilag til EF-traktaten.

(2) EFT L 358 af 18.12.1986, s. 1.

Svar afgivet på Kommissionens vegne af Margot Wallström

(4. september 2002)

I henhold til artikel 22 i Rådets direktiv 86/609/EØF af 24. november 1986 om indbyrdes tilnærmelse af medlemsstaternes love og administrative bestemmelser om beskyttelse af dyr, der anvendes til forsøg og andre videnskabelige formål, skal man undgå unødig gentagelse af forsøg. De informationer, der skal indgives til Kommissionen i forbindelse hermed, vedrører lovgivning og administrativ praksis med hensyn til dyreforsøg. Direktivet kræver ikke, at planlagte opdrættervirksomheder anmeldes til Kommissionen.

Direktivets artikel 13 indeholder bestemmelser om indsamling af statistiske data om dyreforsøg og er derfor ikke relevant her. Dog hedder det i artikel 15, at opdrætter- og leverandørvirksomheder skal

godkendes af eller registreres hos myndigheden og opfylde kravene i artikel 5 (om pasning og anbringelse af dyrene) og i artikel 14 (om faglig uddannelse af personale, der deltager i dyreforsøg). Kommissionen har ingen grund til at antage, at disse bestemmelser ikke overholdes.

I henhold til direktivet sorterer kontrol med opdrættervirksomheder for forsøgsdyr under de nationale kompetente myndigheder. Der er intet i Kommissionens oplysninger, der lader formode, at de kompetente spanske myndigheder ikke varetager denne kontrol på fyldestgørende vis.

Kommissionen mener ikke, at der på indeværende tidspunkt er basis for en undersøgelse heraf fra Kommissionens side. Sidder det ærede medlem imidlertid inde med oplysninger om overtrædelser af direktivet i den ovennævnte sammenhæng, vil Kommissionen være taknemmelig for at få disse oplysninger tilsendt.